OBH 3169/2000.
Az állampolgári jogok országgyűlési biztosa általános helyettesének jelentése
Ügyintéző: dr. Csóré Erika

Az eljárás megindulása
	A Váci Fegyház és Börtönben szabadságvesztés büntetését töltő panaszos beadványában kifogásolta, hogy 2000. június 17-én, szombaton, a fogvatartottak részére rossz minőségű (romlott) virslit osztottak ki vacsorára.
	A panasz tartalmazta azt is, hogy az egészségügyi ápoló biztatására a fogvatartottak a virslit a zárkaablakokon az udvarra dobálták. A panaszos szerint a történtek miatt csoportos ellenszegülésnek minősülő helyzet volt az intézetben.
	A beadvány alapján felmerült a lehető legmagasabb színtű testi és lelki egészséghez való jog sérelmének gyanúja. Ezért az ügyben az országgyűlési biztos vizsgálatot rendelt el. Annak során az illetékes Állami Népegészségügyi és Tisztiorvosi Szolgálat (ÁNTSZ)  közreműködésével való vizsgálatra kérte fel a büntetés-végrehajtás országos parancsnokát és tájékoztatást kért a Büntetés-végrehajtás Országos Parancsnokság Pénzügyi és Gazdasági Főosztály vezetőjétől.

Érintett alkotmányos jogok 
•	A lehető legmagasabb színtű testi és lelki egészséghez való jog (Alk. 70/D. § /1/ bek.).

A vizsgálat megállapításai
1.	Az országos parancsnok - a megkeresésnek megfelelően - az Állami Népegészségügyi és Tisztiorvosi Szolgálat Pest Megyei Intézete munkatársainak bevonásával helyszíni ellenőrzést folytatott a Váci Fegyház és Börtönben. Megállapította, hogy az intézetben 2000. június 17-én a fogvatartottak részére - az ebéd osztást követően, kb. 13.00 és 14.00 óra között - hideg vacsoraként virslit osztottak ki. Az élelmet az intézetben akkor elhelyezett valamennyi fogvatartott - 1034 személy - átvette. A kiosztás befejezése után a III-as körlet 2. és 3. emeletén elhelyezett fogvatartottak egy része a zárkaajtókon kopogott, másik része az ablakokon kiabált. Valamennyien a vacsorára kiosztott élelem minőségére panaszkodtak. 
	Az országos parancsnok tájékoztatója tartalmazta azt is, hogy az intézet III-as körletének 2. és 3. emeletén szolgálatot teljesítő felügyelők a történteket, eseményeket haladéktalanul jelentették közvetlen elöljárójuknak, a körlet-főfelügyelőnek. A főfelügyelő a biztonsági tisztnek tett jelentést, egyben értesítette a konyhavezetőt és a szolgálatban lévő egészségügyi ápolót, majd valamennyien a helyszínre, a III-as körletbe mentek. Ez idő alatt a III-as körletből néhány fogvatartott a szemben lévő körletek felé kiabálta, hogy "büdös, ehetetlen a virsli".
	Megállapította az országos parancsnok továbbá, hogy a szolgálatban volt biztonsági tiszt azonnal berendelte az élelmezési csoportvezetőt. Vele, valamint a körlet-felügyelővel és az egészségügyi ápolóval szaglás és ízlelés útján megvizsgálta a virsli minőségét. A III-as körlet azon zárkáiban, ahonnan a virsli minőségére panaszkodtak a fogvatartottak, külön-külön, zárkánként is ellenőrizték az étel fogyaszthatóságát. A virslit emberi fogyasztásra alkalmasnak találták. A biztonsági tiszt a történteket rögzítette napi jelentésében és a szolgálati naplóban.
	Az országos parancsnok tájékoztatott arról is, hogy a hivatalunkhoz panaszt előterjesztő fogvatartott, fegyház fokozatú börtön büntetését töltő személy, aki 2000. június 17-én, szombaton a Váci Bv. Intézet III-as körlet 2. emeletén volt elhelyezve. A panaszos a történtek miatt nem csak az országgyűlési biztost kereste meg, hanem 2000. június 19-én felülvizsgálati kérelmet is benyújtott a Legfőbb Ügyészséghez. A legfőbb ügyészi szerv az ügy vizsgálatával a Pest Megyei Főügyészséget bízta meg. A főügyészség bv. felügyeletet ellátó ügyésze 2000. június 29-én meghallgatta a panaszost, az események idején szolgálatban volt biztonsági tisztet és az ügyben tájékoztatást kért az intézet parancsnok-helyettesétől. Ezen kívül felülvizsgálta a biztonsági és a rabkonyha szolgálati naplóit. Megállapításairól feljegyzést készített. Az abban foglaltakat a megyei főügyészség vezetője úgy összegezte, hogy a Váci Fegyház és Börtönben fogvatartottak egy csoportja 2000. június 17-én megtagadta az élelem átvételét. Erre figyelemmel a főügyész 2000. július 12-én, a Bv. 3500/2000/2-I. számú átiratában felkérte az intézet parancsnokát, hogy az ügyben folytasson saját hatáskörében vizsgálatot. A parancsnok a kérésnek eleget tett, megállapításairól értesítette a főügyészséget. A főügyész helyettese jelentést készített az addigi vizsgálat eredményéről. Jelentése szerint a bv. intézetben 2000. június 17-én vacsorára kiosztott étel minőségét a III-as körlet egyes zárkáiban kifogásolták az elítéltek, tömeges étkezés megtagadás azonban nem volt. A szóban forgó jelentést a főügyészség 2000. augusztus 2-án továbbította a Legfőbb Ügyészségnek.
	Az állampolgári jogok országgyűlési biztosának megkeresése alapján a bv. országos parancsnoka is végzett helyszíni vizsgálatot 2000. augusztus 17-én a panasszal összefüggésben. Megállapította, hogy a virslit 2000. június 16-án a Rózsavölgye KFT 9/20006/026132. számú számlával szállította az intézetbe. Az árút a mennyiségi és minőségi átvétel után az erre kijelölt - 0 °C-ú - hűtőkamrába helyezték és a kiosztásig abban tárolták. A kiosztást követően azonban a virsli hűtés nélkül volt.
	Az országos parancsnok szerint a virsli beszerzése, raktározása, tárolása a kiosztásig szabályos volt, az megfelelt az étkezéssel kapcsolatos közegészségügyi szabályokról szóló 9/1985. (X. 23.) EüM-BkM együttes rendelet melléklete 14/a) pontjában foglalt előírásoknak, mely szerint "A gyorsan romló élelmiszereket, ételeket 0 °C és +5 °C közötti hőmérsékletű hűtőszekrényben, a gyorsfagyasztott készítményeket, mélyhűtött nyers, félkész- és készterméket mélyhűtőben legalább -18 °C-on kell tárolni." Nem mulasztotta el az intézet az ételminta eltételét sem. Az ételmintát is az előírt ideig - június 21-ig, 72 órán át - megőrizték. Szabálytalan volt azonban az ételosztás és gondatlan az étlap összeállítása. A fogvatartottak élelmezésére vonatkozó gazdálkodás rendjéről szóló 0102/1998. OP Intézkedés mellékletének III. fejezet 7) pontja ugyanis kimondja, hogy a gyorsan romló élelmiszer (pl. nyers hús, hentesáru, tartósított felvágottak, tej, tejföl) még átmenetileg sem raktározható megfelelő hűtő, illetve fagyasztás nélkül. Figyelemmel arra, hogy a virsli gyorsan romló és a fogvatartottaknak nem áll rendelkezésre hűtőszekrény élelmiszer tárolásra, így azt az intézetnek csak közvetlenül a fogyasztás előtt - és nem 14.00 óra körül - kellett volna vacsorára kiosztania, vagy az étlap összeállítására kellett volna nagyobb figyelmet fordítania. 	Az országos parancsnok az étlap összeállítását is ellenőrizte. Megállapította, hogy az megfelelt a már hivatkozott 0102/1998. OP Intézkedés melléklete III. fejezet 4. pontjának, vagyis az étlapot az arra illetékes személyekből álló  bizottság - élelmezési csoportvezető, gazdasági vezető, orvos - állította össze és az intézet parancsnoka hagyta jóvá. Érvényesült az OP Intézkedés melléklete V. fejezetében előírt azon követelmény is, hogy az élelmezési területen dolgozóknak - élelmezési csoportvezetőnek és a konyhavezetőknek - rendelkezniük kell az alapvető élelmezés-egészségügyi ismeretekkel.
	Az országos parancsnoki vizsgálatban részt vett ÁNTSZ szerint sem 2000. június 17-én, sem az azt követő napokban nem volt az intézetbeli fogvatartottak között olyan megbetegedés, ami a vacsorára kiosztott virslivel összefüggésben állt volna. 
	A bv. országos parancsnoki tájékoztató szerint azt nem lehetett bizonyítani, hogy a fogvatartottak a virslit a zárkaablakokon kidobálták és arra az ápoló biztatta őket. 
	Az országos parancsnok összességében úgy foglalt állást, hogy 2000. június 17-én a Váci Fegyház és Börtönben a fogvatartottak egy részének a vacsorára kiosztott virslivel összefüggő megnyilvánulása nem minősült sem csoportos ellenszegülésnek, sem tömeges étkezés megtagadásnak. A szolgálatban volt biztonsági tiszt irányításával az intézetben tartózkodó állomány a kialakult helyzetet szabályosan kezelte. Az élelmiszer beszerzése, raktározása és kiosztásig való tárolása is megfelelt a vonatkozó előírásoknak. A virsli minősége emberi fogyasztásra alkalmas volt. Szabálytalan volt azonban az ételosztás és gondatlan az étlap összeállítás.
	A hasonló mulasztások jövőbeli elkerülése érdekében a Büntetés-végrehajtás Országos Parancsnokának Gazdasági Helyettese 2000. augusztus 29-én körlevélben felhívta valamennyi Bv. Intézet és Intézmény parancsnokának, illetve igazgatójának figyelmét a fogvatartottak élelmezésére vonatkozó gazdálkodás rendjéről szóló 0102/1998. OP Intézkedésnek az élelmiszerek tárolásával kapcsolatos rendelkezései maradéktalan betartására, valamint az étlap körültekintő összeállítására. Rendelkezett arról is, hogy az intézeti sajátosságok és az egészségügyi előírások figyelembevételével minden intézet vezető készítsen a hideg élelmezés szabályozására belső intézkedést.
	Ugyancsak a feltárt hiányosságok megszüntetése céljából az országos parancsnok utasította a Váci Fegyház és Börtön parancsnokát, hogy a fogvatartottak élelmezésére vonatkozó gazdálkodás rendjéről szóló 0102/1998. OP Intézkedésben foglalt, élelmiszerek tárolásával összefüggő előírások megsértőivel szemben - saját hatáskörében - járjon el. A Büntetés-végrehajtás Országos Parancsnokság Gazdasági és Egészségügyi Főosztálya vezetőinek pedig arra adott utasítást, hogy a Váci Bv. Intézetben 2000. októberében ismételten vizsgálják meg a fogvatartottak élelmezésére vonatkozó gazdálkodás rendjét, az élelem tárolására, feldolgozására, kiosztására irányadó egészségügyi előírások betartását.
	A Büntetés-végrehajtás Országos Parancsnokság Pénzügyi és Gazdasági Főosztály vezetője - rövid úton, telefonon - arról tájékoztatott, hogy a Váci Bv. Intézet parancsnoka figyelmeztette a konyha valamennyi dolgozóját, hogy az élelmiszerek tárolásakor, illetve kiosztásakor maradéktalanul tartsák be a vonatkozó rendelkezéseket. 2000. október 4-én megtartották az utóvizsgálatot is az intézetben. Megállapították, hogy az intézetben megváltoztatták a hűtést igénylő hideg vacsora kiosztásának rendjét, melynek szabályait a 2000. szeptember 29-én kiadott 24/2000. számú intézet parancsnoki intézkedésben rögzítették. Az intézkedés szabályozza a hideg vacsora kiadásának időpontját. Aszerint a hűtést igénylő hideg élelmet közvetlenül a napirendnek megfelelő étkezési időpont előtt lehet kiosztani. Módosították a konyhavezetők munkarendjét is. Az utóellenőrzés során hiányosságot nem tapasztaltak az élelmiszerek tárolása és kiadása tárgyában.
2.	A Büntetés-végrehajtás Országos Parancsnokának és a Pénzügyi és Gazdasági Főosztály vezetőjének tájékoztatását elfogadtam. Megállapítottam, hogy a Váci Fegyház és Börtönben 2000. június 17-én a fogvatartottak lehető legmagasabb színtű testi és lelki egészséghez való jogát közvetlenül veszélyeztette az, hogy nem közvetlenül a vacsora időpontja előtt, hanem órákkal korábban osztották ki a fogvatartottak részére a hűtést igénylő élelmet, a virslit.
	A megállapított alkotmányos joggal összefüggő visszásság ellenére ajánlást nem teszek az ügyben. Elegendőnek és megfelelőnek tartom azokat az intézkedéseket, melyeket a vizsgálat során a büntetés-végrehajtás országos parancsnoka és gazdasági helyettese, valamint - utasítás alapján - a Váci Bv. Intézet parancsnoka tett.
	A panasz azon részében, mely szerint az egészségügyi ápoló biztatására a fogvatartottak a virslit a zárkaablakokon az udvarra dobálták és ez csoportos ellenszegülést váltott ki az intézetben, nem állapítottam meg alkotmányos emberi joggal kapcsolatos visszásságot. Ezen döntésemet arra alapozom, hogy a panaszos ezen állítását az országos parancsnoki vizsgálat nem támasztotta alá, az országgyűlési biztosnak viszont nincs módja, sem lehetősége további bizonyítékok beszerzésére. Így a panasz ezen részében azokra az adatokra hagyatkoztam, melyeket a panaszos és az országos parancsnoki vizsgálat nyújtott. Ezek pedig - mivel egymásnak ellentmondanak - nem tették lehetővé alkotmányos joggal összefüggő visszásság megállapítását.

Budapest, 2001. július 26.

Takács Albert